กังวลโควิด!!เงินบาทเปิดตลาดอ่อนค่าต่อเนื่อง
เงินบาทเปิดตลาด 32.12 บาทต่อดอลลาร์ อ่อนค่าต่อเนื่องจากความกังวลสถานการณ์โควิดในประเทศ
30 มิ.ย. 2564

นักบริหารเงินจากธนาคารกรุงศรีอยุธยา เปิดเผยว่า เช้านี้เงินบาทเปิดตลาดที่ระดับ 32.12 บาท/ดอลลาร์ อ่อนค่าจากเย็น วันที่ 29 มิ.ย. 64 ที่ระดับ 32.02 บาท/ดอลลาร์ เนื่องจากนักลงทุนกลับมากังวลต่อสถานการณ์การแพร่ระบาดของโควิด-19 โดยลดการลงทุนในสินทรัพย์เสี่ยงแล้วมาถือครองดอลลาร์กับเยนมากขึ้น ขณะเดียวกันต้องจับตาดูทิศทางของเงินทุนต่างประเทศจากผู้นำเข้าทองคำหลังราคาในตลาดโลกปรับตัวลดลงกว่า 17 ดอลลาร์/ออนซ์"บาทอ่อนค่าต่อเนื่องหลังทะลุแนวต้าน 32.00 บาท/ดอลลาร์จากความกังวลเรื่องสถานการณ์โควิด-19 ทำให้ลดการถือครองสินทรัพย์เสี่ยง" นักบริหารเงิน กล่าว นักบริหารเงินประเมินกรอบการเคลื่อนไหวของเงินบาทในวันนี้ไว้ที่ 32.00 - 32.20 บาท/ดอลลาร์